Strategic design of transport networks for sustainable supply chains of perishable food products
Authors: Yakavenka Volha 
Published: September 2021

H παρούσα διδακτορική διατριβή στοχεύει στο να προβάλει μια ολιστική μεθοδολογική προσέγγιση που εκθέτει καινοτόμες απόψεις αναφορικά με την επιχειρησιακή ηθική στην βιώσιμη διαχείριση της εφοδιαστικής αλυσίδας (ΕΑ) των ευπαθών βρώσιμων προϊόντων (ΕΒΠ). Τούτες οι ηθικές απόψεις περιλαμβάνουν: (i) την παροχή φρέσκων, οικονομικά προσιτών και φιλικών προς το περιβάλλον προϊόντων στους καταναλωτές μέσω του δικτύου διανομής, (ii) την καταπολέμηση της φτώχειας και του κοινωνικού αποκλεισμού με την αναδιανομή ευπαθών προϊόντων, (iii) την μείωση των αποβλήτων τροφίμων μέσω της υιοθέτησης κοινωνικά υπευθύνων πολιτικών στην επιχειρηματική ζωή. Γι’ αυτό τον σκοπό η διατριβή παρέχει τόσο τα προτεινόμενα ποσοτικά εργαλεία όσο και το θεωρητικό μεθοδολογικό πλαίσιο ώστε να υποστηρίξει τους λήπτες αποφάσεων στην σχεδίαση και διαχείριση ολοκληρωμένων δικτύων εφοδιασμού μέσω της επιλογής, εκτίμησης και εφαρμογής οικονομικών, περιβαλλοντικών και κοινωνικά βιώσιμων πολιτικών λαμβάνοντας υπόψη την επίδραση των ηθικών προτύπων που εφαρμόζονται στις λειτουργικές δαπάνες. Αυτό επιτυγχάνεται μέσω: (1) της επιλογής των κατάλληλων βιώσιμων στρατηγικών που διασφαλίζουν την ασφάλεια των τροφίμων, μειώνουν τα τροφικά απόβλητα και το περιβαλλοντικό αποτύπωμα, (2) του σχεδιασμού δικτύου και της διαχείρισης αποθεμάτων των τροφικών εφοδιαστικών αλυσίδων που στοχεύουν στο να συμπεριλάβουν τις ηθικές πτυχές της βιωσιμότητας στις επιχειρηματικές πρακτικές, και (3) της εκτίμησης της επίδρασης της υιοθέτησης των πρακτικών της κοινωνικής εταιρικής ευθύνης στην κερδοφορία της επιχείρησης. Προτείνεται ένα εμπεριστατωμένο πλαίσιο που αποτελείται από ένα μεθοδολογικό πλαίσιο και τρία ποσοτικά εργαλεία μοντελοποίησης τα οποία εμπεριέχουν πέντε αναπτυσσόμενες έννοιες λήψης αποφάσεων (ο σχεδιασμός δικτύου, η περιβαλλοντική διαχείριση, η διαχείριση αποβλήτων, η διαχείριση αποθεμάτων και η πρακτική κοινωνικής εταιρικής ευθύνης μέσω δωρεάς). Το πρώτο μοντέλο εξετάζει το πρόβλημα που ανακύπτει στο πολυκριτηριακό πρόβλημα σχεδιασμού δικτύου και επικεντρώνεται στον στρατηγικό και τακτικό σχεδιασμό της ΕΑ των ΕΒΠ που διασφαλίζει έγκαιρες, οικονομικά βιώσιμες και φιλικές προς το περιβάλλον διανομές αποτρέποντας ταυτόχρονα τροφικά απόβλητα και απώλειες. Το δεύτερο μοντέλο αναφέρεται σε ένα στοχαστικό πρόβλημα διαχείρισης αποθεμάτων μιας περιόδου που επικεντρώνεται στον τακτικό σχεδιασμό και την λειτουργική διαχείριση των ευπαθών αποθεμάτων ώστε να βελτιστοποιηθεί η διαδικασία της αναπλήρωσης και αναδιανομής αυτών των προϊόντων ελαχιστοποιώντας παράλληλα την ποσότητα των τροφικών αποβλήτων μέσω της έγκαιρης δωρεάς ενός μέρους αποθεμάτων όταν πλησιάζουν η ημερομηνία λήξης τους. Το τρίτο μοντέλο είναι προέκταση του προηγούμενου και στοχεύει να παρέχει μια μεθοδολογία που θα βοηθήσει μια εταιρεία να βελτιώσει την εταιρική εικόνα και την κερδοφορία της. Πιο συγκεκριμένα, μελετάται η επίδραση τριών πολιτικών (χωρίς δωρεά, «αφελής» (fixed) πολιτική δωρεάς και προτεινόμενη πολιτική δωρεάς) και συγκρίνεται η επίδραση εφαρμογής τους στο κέρδος μιας εταιρίας λιανεμπορίου. Το προτεινόμενο ολιστικό μεθοδολογικό πλαίσιο λήψης αποφάσεων που αναφέρεται στην ηθική της βιώσιμης διαχείρισης της ΕΑ των ΕΒΠ συνδυάζει δύο διαφορετικά πεδία μελέτης αυτό της βιώσιμης διαχείρισης της ΕΑ και των αναδυόμενων τεχνολογιών. Τα αποτελέσματα της διατριβής μπορούν να εφαρμοστούν σε θεωρητικό και πρακτικό επίπεδο.